Hoții au reparat mașina furată luna trecută din Piața Mică, înainte să o returneze a doua zi după furt. Polițiștii au relatat povestea furtului autoturismului Renault 12 TL, modelul original după care s-a conceput Dacia 1300, furat din Piața Mică în noaptea de 16/17 martie.

După cercetări, polițiștii au stabilit autorii furtului, dar și întâmplările ce au decurs de aici. Un tânăr din Hunedoara, împreună cu alţi trei prieteni, sibieni, cu vârste cuprinse între 19 şi 23 de ani, au observat autoturismul în cauză şi, în timp ce încercau să-şi facă fotografii lângă mașină, hunedoreanul a observat că nu este încuiată. Dorind să vadă cum arată interiorul autoturismului, cei patru s-au urcat în maşină şi s-au hotărât să circule prin municipiul Sibiu, cu intenţia de a returna şi parca autoturismul în acelaşi loc de unde l-au luat.

Tinerii au condus pe rând mașina până în Gura Râului, unde au rămas fără combustibil. Au sunat la taxi să le aducă benzină. Benzina nu i-a ajutat foarte mult, pentru că avea și o defecțiune. Așa că au abandonat-o, iar ziua următoare, hunedoreanul a cumpărat piese pentru reparație şi s-a întors în Gura Râului. A reparat-o, iar noaptea s-a întors în Piața Mică, lăsând-o în locul de unde a furat-o. ”În prezent, hunedoreanul este cercetat penal sub aspectul săvârşirii infracţiunii de furt în scop de folosinţă, faptă prevăzută şi pedepsită de art. 230 alin. 1 din Codul Penal, cercetările continuând în vederea stabilirii şi documentării activităţii infracţionale a tuturor celor patru tineri”, susține purtătorul de cuvânt al IPJ Sibiu, Luciana Balteș.

Autoturismul cu pricina, un Renault 12 perfect restaurat, este fabricat în 1971, în Franța.

Despre Renault-ul cu pricina s-a mai scris aici și aici